บัวหลวงชูลงทุนต่อเนื่องผ่านบัวหลวงธนทวี
บลจ.บัวหลวง เปิดทางเลือกให้ลูกค้ารับผลตอบแทน ผ่านกองทุนเปิดบัวหลวงธนทวี พร้อมส่งกองทุน 6 เดือน ผลตอบแทนต่อปี 3.30%
30 ต.ค. 2565

บลจ.บัวหลวง เปิดทางเลือกให้ลูกค้ารับผลตอบแทน ผ่านกองทุนเปิดบัวหลวงธนทวี พร้อมส่งกองทุน 6 เดือน ผลตอบแทนต่อปี 3.30%
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ปัจจุบันลูกค้าที่เลือกลงทุนในกองทุนรวมตราสารหนี้แบบมีระยะเวลารับซื้อคืนหน่วยลงทุนอัตโนมัติของบลจ.บัวหลวง สามารถเลือกรับผลตอบแทนต่อเนื่องจากการลงทุนต่อในหน่วยลงทุนกองทุนเปิดบัวหลวงธนทวี เมื่อกองทุนรวมตราสารหนี้ดังกล่าวครบอายุโครงการ  
"เดิมลูกค้าที่ลงทุนในกองทุนรวมตราสารหนี้แบบมีระยะเวลารับซื้อคืนหน่วยลงทุนอัตโนมัติที่ต้องการลงทุนต่อเนื่อง ต้องได้รับเงินคืนพร้อมผลตอบแทนเข้าบัญชีหรือตามวิธีอื่นที่แจ้งไว้ก่อน จึงจะนำเงินลงทุนดังกล่าวมาลงทุนต่อในกองทุนใหม่ได้ ดังนั้น เพื่อให้เงินลงทุนของลูกค้าสร้างประโยชน์ได้อย่างเต็มที่ จึงให้ลูกค้าแจ้งความจำนงได้ตั้งแต่วันที่จองซื้อหน่วยลงทุน เพื่อให้การนำเงินลงทุนพร้อมผลตอบแทนเมื่อครบอายุกองทุนไปลงทุนในหน่วยลงทุนของกองทุนเปิดบัวหลวงธนทวีได้ทันที ซึ่งทำให้ลูกค้าสามารถเพิ่มโอกาสรับผลตอบแทนได้ต่อเนื่อง"นายวศิน กล่าว 
นายวศิน กล่าวว่า ปัจจุบันบลจ.บัวหลวง เปิดให้ลูกค้าจองซื้อหน่วยลงทุนกองทุนรวม บัวหลวงตราสารหนี้ชนิดระบุวันครบกำหนด 36/11 ระหว่างวันที่ 9 - 15 พ.ย.นี้ ซึ่งกองทุนมีแผนลงทุนในตั๋วเงินคลัง เงินฝาก ตราสารหนี้ของสถาบันการเงิน และตราสารหนี้ของเอกชน ในประเทศในสัดส่วนประมาณ 95% และส่วนที่เหลือลงทุนในเงินฝากหรือตราสารหนี้ที่ออกโดยสถาบันการเงินต่างประเทศซึ่งได้รับการจัดอันดับความน่าเชื่อถือตั้งแต่ A- ขึ้นไป  คาดว่าจะให้ผลตอบแทนประมาณ 3.30% ต่อปี อายุการลงทุนประมาณ 6 เดือน  ลงทุนขั้นต่ำ 10,000 บาท 
ทั้งนี้ ลูกค้าสามารถแจ้งความจำนงได้ว่าเมื่อกองทุนนี้ครบอายุ จะให้ดำเนินการโอนเงินลงทุนพร้อมผลตอบแทนเข้าซื้อหน่วยลงทุนกองทุนเปิดบัวหลวงธนทวี เพื่อรับผลตอบแทนต่อเนื่องหรือจะรับเงินลงทุนพร้อมผลตอบแทนเข้าบัญชีเงินฝากหรือวิธีอื่นตามที่แจ้งไว้